“ነገሮችን ከአዎንታዊ ገጽታቸው ይልቅ በአሉታዊ መንገድ እየወሰዱ   የሚያራግቡ አካላት ከስህተታቸው ሊታቀቡ ይገባል” ቀሲስ ታጋይ ታደለ  የኢትዮጵያ ሃይማኖት ተቋማት ጉባኤ ጠቅላይ ፀሐፊ
አዲስ አበባ፦ “ማህበራዊ ሚዲያው የመረጠው መንገድ ከማቀራረብ ይልቅ ማራራቅን ከማስታረቅ ይልቅ ማጣላትን ነው፤ ዓላማውም የፌዴራልመንግሥት እንዳይረጋጋ ክልሎችም ተደጋግፈው ሰላማቸውን በማስጠበቅ ልማታቸውን እንዳያስቀጥሉ በማድረግ አገር ማፍረስ ነው” ሲሉ የኢትዮጵያ ሃይማኖት ተቋማት ጉባኤ ጠቅላይ ፀሐፊ ገለጹ።  ጠቅላይ ፀሐፊው ቀሲስ ታጋይ ታደለ በተለይ ለአዲስ ዘመን ጋዜጣ እንደተናገሩት የሃይማኖት አባቶችና ሽማግሌዎች ወደ ትግራይ ያደረጉትን ጉዞ አስመልክቶ በማህበራዊ ሚዲያው ላይ እየተዛመተ ያለው ነገር ሁሉ ከእውነታው ፍጹም ያፈነገጠ ከመሆኑም በላይ ሽምግልናውበራስ ፍላጎትና ተነሳሽነት የተደረገ እንጂ ላኪና ተላኪ ወይም ሸምጋይና ተሸማጋይ የሌለበት ነው ብለዋል። ቀሲስ ታጋይ አክለውም “ሽምግልናው ኢትዮጵያ አሁን ያለችበትን ወቅታዊ ሁኔታ ያገናዘበና እንደ አባትም እንደ አገር ሽማግሌም በማህበራዊ ሚዲያውም ሆነ በተለያዩ የመገናኛ ብዙሃን የሚሰሙትና የሚታዩትን ሁኔታዎች መስመር ለማስያዝ የኢትዮጵያ ሃይማኖት ተቋማት ጉባኤ የበላይ አባቶች ቁጭ ብለው መክረው የወሰኑት ውሳኔ ነው” ብለዋል። እንደ ቀሲስ ታጋይ ገለጻ ችግሮች ያሉት በትግራይ ክልል ብቻ አይደለም። ሆኖም አሁን ባለው ሁኔታ የፖለቲካ ድንጋይ ውርወራው የባሰው እዚያ ስለሆነ ሁኔታውን ወደ ሰላማዊ ውይይት ለማምጣት የታሰበ ሽምግልና እንጂ ተሸምጋይና ሸምጋይ፤ ላኪና ተላኪ የሌለበት መሆኑን ጠቁመዋል። “ሽምግልናው በሃይማኖት አባቶች እየታሰበ ባለበት ወቅት የአገር ሽማግሌዎችም ተመሳሳይ ሃሳብ አለን በማለታቸው ጉዞው ሁለት ዓይነት እንዳይሆን በጋራ ብናቀናጀው ተሰሚነቱ ይኖራል” በሚል የጋራ ጉዞን እንዳደረጉም ቀሲስ ታጋይ ተናግረዋል። በመሆኑም ተነሳሽነቱም የጋራ እንደሆነ ጠቁመዋል። ኢትዮጵያ ብዙ ሺህ ዓመታትን ያስቆጠረ ታሪክ ያላት አገር ናት ያሉት ቀሲስ ታጋይ፤ ትግራይ ደግሞ በክርስትናም ይሁን በእስልምና ሃይማኖት ቅዱሳን መጻሕፍት ላይ ስሟ በመልካም የተነሳና ከ80 በላይ ውብ የሃይማኖት ተቋማት ባለቤት በመሆኗ የስልጣኔያችን በር ከፋች ናት ሲሉ ገልጸዋል።  ነገር ግን አሁን እንደሚስተዋለው በአገራችን ከተከሰተው የኮቪድ 19 ወረርሽኝ ጋር ተዳምሮ እየተፈጠረ ያለው ፖለቲካዊ ትኩሳት አገሪቱን ወዳልተፈለገ አዘቅት ውስጥ እንዳይከታት በማሰብ ወደ ትግራይ መጓዛቸውን ያብራራሉ።  “እኛ እንደ ሃይማኖት ሰው እውነቱን ነው የምንናገረው፤ በመቐሌ አሉላ አባ ነጋ አውሮፕላን ማረፊያ ስንደርስ በማህበራዊ ሚዲያው እንደሚታየው ሳይሆን  የሃይማኖት አባቶችና የአገር ሽማግሌዎች ጥሩ አቀባበል አድርገውልናል፤ በተዘጋጀልን አውቶቡስም ወደፕላኔት ሆቴል አዳራሽ ገብተን በእኛው የተዘጋጀ የመነሻ ጽሑፍ አቅርበን ነው ውይይቱን የጀመርነው” ብለዋል። ከአመራሮቹ ጋር በነበረን ውይይትም ለትግራይ ህዝብ ስለ ጦርነት አስከፊነት ወይም ስለ ሰላም መልካምነት ለማስተማር ሳይሆን በፈጠነ ሁኔታ ከማዕከላዊ መንግሥቱም ይሁን ከአጎራባች ክልሎች ጋር ያሉ ችግሮችን ለመፍታት የመጀመሪያውን ሂደት ለማመቻቸት እንደመጣን ገልጸንላቸው እነሱም በዚሁ አግባብ ተቀብለውናል ብለዋል ቀሲስ ታጋይ። በመድረኩም የትግራይ ክልል አመራር ከፌዴራል መንግሥቱ ጋር በሰከነ የዴሞክራሲያዊ መንገድ በአጠቃላይ አገራዊ መግባባት ችግሮችን ለመፍታት በአስቸኳይ ግንኙነቶችን እንዲያደርግ እንደ ሃይማኖት አባትም ሆነ እንደአገር ሽማግሌ ጥያቄያችንን አቅርበናል ብለዋል።  እነሱም ሃሳባችንን ተቀብለው “ችግሮች አሉ፤ ግን እናንተ ደግሞ በመዘግየታችሁ ብዙ ነገሮች ተበላሽተዋል፤ ጫፍ የደረሱም አሉ” በትግራዋይነታችን ብዙ በደሎች ደርሰውብናል” ማለታቸውን የገለጹት ቀሲስ ታጋይ፤ የሚባሉት ነገሮች በሙሉ በውይይትና መቀራረብ የሚፈቱ በመሆናቸው ተራርቆ በማህበራዊ ሚዲያውና በሌሎች መገናኛ ብዙሃንም ድንጋይ መወራወሩ አግባብ ካለመሆኑም በላይ መፍትሔም ሊሆን ስለማይችል ተቀራርበው እንዲወያዩ የበኩላችንን መክረናል ብልዋል።  የሃይማኖት አባቶች ይህንን ኃላፊነት ወስደን መድረኩን እንደምናመቻችና አሉ የተባሉትን ችግሮችም በጠረጴዛ ዙሪያ እንዲፈቱ ግፊት እንደምናደርግ ለዚህም ወደ ፌዴራልም ወደ ክልሉም ለመምጣት ተስማምተን ነው የተለያየነው ሲሉም ቀሲስ ታጋይ ተናግረዋል። የሃይማኖት አባቶችና የአገር ሽማግሌዎች ሊከበሩ ይገባል፤ የፖለቲካ ድንጋይ ውርዋሮ በተካረረ ቁጥር ተው የሚል የአገር ሽማግሌ ከሌለ አገር ትፈርሳለች፤ ስለሆነም ነገሮች በአዎንታዊ መልኩ ተወስደው ሥራ ላይ ሊውሉ ይገባል ሲሉም ቀሲስ ታጋይ መክረዋል። አዲስ ዘመን ሰኔ 12/2012 እፀገነት አክሊሉ